D Quelle erwähne zwei Motiv für em Chlodwig si Bidritt zum Christedum. S einte isch dr christlig Königsgedank gsi. Dr König het si Legitimisierig vo siiner 'Abstammig' vo de heidnische Götter übercho. Die Abstammigslegitimation und d Verbindig zu siine heidnische Vorfahre het er as Christ müesse ufge. Drfür het er d Ussicht gha, ass er emol im Himmel mit siine Nochkomme wurd herrsche. Eso isch es christligs Königdum begründet worde, wo au d Pflicht vom König z missionisiere iigschlosse het. S zweite Motiv isch säll vom sterkere Gott gsi (Siighälfermotiv). Mit em Bekenntnis zum Christedum sött dr König au dr Hilf vo Gott in Schlachte sicher si. Dr Gregor vo Tours verzelt, ass dr Chlodwig sich für s Christedum entschiide haig, nochdäm dr christlig Gott ihm in der Schlacht vo Zülpich ghulfe haig, währed er vo siine alte Götter kei Understützig becho haig. Aber au si katholischi Frau het Iifluss gha uf si Entscheidig.